Луиш ди Камоинш
Оназ прекрасна утрин насълзена…

Превод от португалски: Симеон Хаджикосев, 1984

chitanka.info

Оназ прекрасна утрин насълзена,

изпълнена с тъга и болка свята,

копнеж докато има на земята,

ще бъде жива в мен и неизменна.

Едничка тя, която зазорена

изгря, за да разпръсне тъмнината,

видя раздяла с воля непозната,

що за разлъка не е сътворена.

Едничка тя сълзите ни съгледа,

от четири очи ведно пролени

и после в цял поток се устремили.

Тя само чу словата натъжени,

що огъня би мигом охладили —

да изцелят души обезсърчени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.